ޢުމަރު ޒާހިރު

އަލްފާޟިލް ޢުމަރު ޒާހިރު އަކީ މަޖީދިއްޔާ ސްކޫލްގެ މުސްކުޅި ދަރިވަރެކެވެ. އިބްތިދާއީ ތަޢުލީމް ޙާޞިލް ކުރައްވައި، އިގިރޭސި ބަސް ދެނެވަޑައިގަންނަވައެވެ. އިގިރޭސި ބަހުގެ ކޯހެއް ރާއްޖެއިން ބޭރުން ހެއްދެވި އެވެ. އަލްފާޟިލް ޢުމަރު ޒާހިރު ހީވާގި، މުރާލި ހަރަކާތްތެރި ބޭފުޅެކެވެ. ސަރުކާރުގެ މަސައްކަތްތައް ހިންގެވުމުގައި ފާހަގަކޮށްލެވޭ ބޭފުޅެކެވެ. މިގޮތުން ޞިނާޢީ ގިނަ މަސައްކަތްތަކެއް ހިންގަމުން ގެންދާ ކ.ތިލަފުށި އަކީ އެމަނިކުފާނުގެ ޙިއްޞާ އޮވެގެން ކުރެވުނު ބުރަ މަސައްކަތެއްގެ ނަތީޖާއެވެ. އެއީ މިހާރު ސަރުކާރަށް ބޮޑު އާންމުދަނީއެއް ލިބޭ ދޮރެކެވެ. މާލޭ އާއި މާލޭގައި ކައިރީގައިވާ ރަށްރަށުގައި އުފެދޭ ކުނި ނައްތައިލެވެނީ ކ.ތިލަފުށީގައެވެ. 
މިނިސްޓަރ އޮފް ކޮންސްޓްރަކްޝަންގެ މަގާމްގައި ހުންނެވި ދުވަސްވަރު ހުޅުމާލޭ ބިން ހިއްކުމުގެ މަޝްރޫޢު ފެށި ހިގަމުންދިޔައިރު ވަރަށް ކައިރިން އެމަސައްކަތް ބައްލަވަމުން ގެންދެވިއެވެ. މާލެ އާއި ވިލިގިލީގެ މަގުތައް ރަގަޅު ފެންވަރަކަށް ހެއްދެވުމަށް މަގުތަކުގައި ގާއެތުރުމުގެ މަސައްކަތް ހިންގެވީ ވެސް އެމަނިކުފާނުގެ ބެއްލެވުމުގެ ދަށުންނެވެ. އަދި ޔޫތު މިނިސްޓަރަކަށް ހުންނެވި ދުވަސްވަރު ގަލޮޅު ބޯޅަ ދަނޑު ޒަމާނީ ފެންވަރަކަށް ހެދިގެން އައުން ވެސް ފާހަގަކޮށްލެވެއެވެ. މީގެ އިތުރުން ރައީސުލް ޖުމްހޫރިއްޔާގެ އޮފީސް އަދި ދަރުބާރުގެ ބިނާކުރުމުގައި ވެސް އެމަނިކުފާނުގެ ޙިއްޞާ ވަރަށް  ބޮޑެވެ. 
އަލްފާޟިލް ޢުމަރު ޒާހިރު އަކީ ކެބިނެޓްގައި ފާހަގަކޮށްލެވޭ ބޭފުޅެކެވެ. ސަރުކާރުން ޙަވާލުކުރައްވާ މަސައްކަތް ވަރަށް ގާތުން ބައްލަވާ އުޅުއްވި ބޭފުޅެކެވެ. މަޖީދިއްޔާ ސްކޫލްގެ ނާޒިރުގެ ނާއިބު ކަމުގައި ހުންނެވި ދުވަސްވަރު ކުދިންގެ އަޚްލާޤް ރަގަޅުކުރެއްވުމަށް މަސައްކަތްކުރެއްވި ޚިދުމަތްތެރި އެކެވެ. ސަރުކާރުގައި ވަޒީފާ އަދާކުރެއްވި 50 އަހަރުގެ ދިގުމުއްދަތުގައި ދުވަހަކުވެސް ގަޑިޖެހިފައިނުވާ ނަމޫނާ ބޭފުޅެކެވެ. 
އަލްފާޟިލް ޢުމަރު ޒާހިރު އަކީ ދިވެހިރާއްޖެއަށް  ފުރިހަމަ މިނިވަން ހޯއްދެވުމަށް ސަރުކާރުން ކުރެއްވި މަސައްކަތުގައި އިސްރޯލެއް އަދާކުރެއްވި ފަރާތެކެވެ. 1959 ވަނަ އަހަރު ދެކުުނު ގަޑުބަޑު ހިނގިއިރު ޢުމަރު ޒާހިރު ހުންނެވީ އައްޑުއަތޮޅު ލޭޒަން އޮފީހުގައި ސަރުކާރަށް ޚިދުމަތް ކުރެއްވުމުގައެވެ. އަދި އެންމެ ފަހުން އިގިރޭސިން ގަމުން ފޭބިއިރު ވެސް އެމަނިކުފާނު ސ.ގަމުގައި ހުންނެވި އެވެ. 
ދެކުނު ގަޑުބަޑު ހަމަޖެއްސެވުމަށް އޭރުގެ ބޮޑު ވަޒީރު އިބްރާހީމް ނާޞިރު މޯލްޑިވްސް ސްޓަރ ގައި ވަޑައިގެންނެވި ދަތުރުފުޅުގައި އަލްފާޟިލް ޢުމަރު ޒާހިރު ބައިވެރިވެ ވަޑައިގެންނެވި އެވެ.

ފުރުއްވި މަގާމްތައް 
 29 ސެޕްޓެމްބަރު 1953ން 4 ޖޫން 1958އަށް : ކާތިބު – ޑިޕާޓްމަންޓް އޮފް ފިނޭންސް 
 4 ޖޫން 1958ން 26 އެޕްރީލް 1959އަށް : ކާތިބު – ޑިޕާޓްމަންޓް އޮފް އެކްސްޓަރނަލް އެފެއަރޒް
 26 އެޕްރީލް 1959ން 29 އެޕްރީލް 1959އަށް : ކާތިބު – ޑިޕާޓްމަންޓް އޮފް ހޯމް އެފެއަރޒް
 29 އެޕްރީލް 1959ން 16 މެއި 1961އަށް : ޚާއްޞަ ޓީޗަރ – މިނިސްޓްރީ އޮފް އެޑިޔުކޭޝަން
 16 މެއި 1961ން 13 މާރޗް 1963އަށް : ސެކެޓްރީ – ވަޒީރުލް އަޢުޒަމްގެ އޮފީސް
 13 މާރޗް 1963ން 12 ސެޕްޓެމްބަރު 1966އަށް : ޚާއްޞަ ވަކީލް – ވަޒީރުލް އަޢުޒަމްގެ އޮފީސް
 12 ސެޕްޓެމްބަރު 1966ން 21 ނޮވެމްބަރު 1968އަށް : އެސިސްޓެންޓް ޕްރިންސިޕަލް – މަޖީދިއްޔާ ސްކޫލް
 ސެންޓްރަލް ހޮސްޕިޓަލްގެ މެނޭޖަރުކަން
 21 ނޮވެމްބަރު 1968ން 24 ޑިސެމްބަރު 1970އަށް : ވެރިޔާ – އޯޑިޓް އޮފީސް
 10 ޖެނުއަރީ 1973ން 1 ޖުލައި 1974އަށް : ޑިރެކްޓަރު – ޑިޕާޓްމަންޓް އޮފް އިންފޮރމޭޝަން އެންޑް ބްރޯޑްކާސްޓިންގ
 26 މާރޗް 1975ން 14 އޮކްޓޯބަރު 1975އަށް : އޮފިޝަލް – ރައީސް އޮފީސް
 12 ޖެނުއަރީ 1976ން 6 ޖޫން 1976އަށް : އަންޑަރ ސެކެޓްރީ – އެޓޯލް ޑިވިޝަން
 6 ޖޫން 1976ން 23 އޮކްޓޯބަރު 1976އަށް : އަންޑަރ ސެކެޓްރީ – މިނިސްޓްރީ އޮފް ޕްރޮވިންޝަލް އެފެއަރޒް ނޯދަންގުރޫޕް 6
 23 އޮކްޓޯބަރު 1976ން 12 ނޮވެމްބަރު 1978އަށް : ޑެޕިއުޓީ ހެޑް – ޑިޕާޓްމަންޓް އޮފް އެޑިޔުކޭޝަން
 12 ނޮވެމްބަރު 1978ން 13 ނޮވެމްބަރު 1979އަށް : ޚާއްޞަ ވަކީލް – ރައީސުލް ޖުމުހޫރިއްޔާގެ އޮފީސް 
 13 ނޮވެމްބަރު 1979ން 11 ނޮވެމްބަރު 1982އަށް: ނާއިބު – މިނިސްޓްރީ އޮފް ހޯމް އެފެއަރޒް
 11 ނޮވެމްބަރު 1982ން 5 ޖެނުއަރީ 1989 : ޗެއަރމަން – މުނިސިޕަލްޓީ ކައުންސިލް
 11 ނޮވެމްބަރު 1983ން 5 ޖެނުއަރީ 1989އަށް : މިނިސްޓަރ – މިނިސްޓްރީ އޮފް ހޯމް އެފެއަރޒް އެންޑް ސޯސަލް ސަރވިސަސް
 11 ނޮވެމްބަރު 1983ން 5 ޖެނުއަރީ 1989އަށް : ރައީސް – މާލޭ މުނިސިޕަލްޓީ
 5 ޖެނުއަރީ 1989ން 11 ނޮވެމްބަރު 1993އަށް : މިނިސްޓަރ – މިނިސްޓްރީ އޮފް ހޯމް އެފެއަރޒް އެންޑް ސްޕޯޓްސް
 5 ޖެނުއަރީ 1989ން 11 ނޮވެމްބަރު 1993އަށް : ރައީސް – މާލޭ މުނިސިޕަލްޓީ
 11 ނޮވެމްބަރު 1993ން 1 ސެޕްޓެމްބަރު 2004އަށް : މިނިސްޓަރ – މިނިސްޓަރ އޮފް ކޮންސްޓްރަކްޝަން އެންޑް ޕަބްލިކް ވޯރކްސް
 ސްޕެޝަލް އެޑްވައިޒަރ ޓު ދަ ޕްރެޒިޑެންޓް

މަރުޖިޢުތައް 
 ހަދާނާއި ތާރީޚްގެ ތެރެއިން - 1 ވަނަ ބައި - އަހުމަދު ނަޖީބް - 2006

ޙަޔާތުނާމާ